รัฐบาลไทย-ข่าวทำเนียบรัฐบาล-4 กระทรวง ผนึกกำลังหน่วยรับรองระบบงานของไทย จัดงานวันรับรองระบบงานโลก และวันมาตรวิทยาโลก ประจำปี 2560
วันศุกร์ที่ 9 มิถุนายน 2560
4 กระทรวง ผนึกกําลังหน่วยรับรองระบบงานของไทย จัดงานวันรับรองระบบงานโลก และวันมาตรวิทยาโลก ประจําปี 2560
4 กระทรวงหลักด้านการรับรองระบบงานของประเทศไทย และสถาบันมาตรวิทยาแห่งชาติ ผนึกกําลังจัดงานวันรับรองระบบงานโลก และวันมาตรวิทยาโลก ประจําปี 2560 รณรงค์ให้ทุกภาคส่วนตระหนักถึงบทบาทและความสําคัญของการตรวจสอบและรับรอง การรับรองระบบงาน และมาตรวิทยา
4 กระทรวงหลักด้านการรับรองระบบงานของประเทศไทย และสถาบันมาตรวิทยาแห่งชาติ ผนึกกําลังจัดงานวันรับรองระบบงานโลก และวันมาตรวิทยาโลก ประจําปี 2560 รณรงค์ให้ทุกภาคส่วนตระหนักถึงบทบาทและความสําคัญของการตรวจสอบและรับรอง การรับรองระบบงาน และมาตรวิทยา ส่งเสริมผู้ประกอบการนําการรับรองระบบงานไปใช้ประโยชน์ในเรื่องการก่อสร้าง สิ่งแวดล้อม และการคมนาคม
เพื่อสร้างความเชื่อมั่นและและเพิ่มโอกาสในการแข่งขันในตลาดระดับโลก
นายอุตตม สาวนายน รัฐมนตรีว่าการกระทรวงอุตสาหกรรม เปิดเผยว่า กระทรวงอุตสาหกรรมให้ความสําคัญกับกิจกรรมด้านการรับรองระบบงานและมาตรวิทยา ซึ่งเป็นโครงสร้างพื้นฐานสําคัญของระบบการผลิตในภาคอุตสาหกรรมที่ช่วยอํานวยประโยชน์ให้เกิดคุณภาพ สร้างความเชื่อมั่นในสินค้า บริการ และการบริหารจัดการของภาคอุตสาหกรรมที่มุ่งสู่สมดุลในเศรษฐกิจ สังคม และสิ่งแวดล้อม โดยมีสํานักงานมาตรฐานผลิตภัณฑ์อุตสาหกรรม (สมอ.) ซึ่งเป็นหน่วยงานในสังกัดกระทรวงอุตสาหกรรม เป็นหน่วยงานหลักที่รับผิดชอบดูแลภารกิจให้เป็นไปอย่างต่อเนื่อง และเป็นผู้แทนประเทศไทยเข้าร่วมเป็นสมาชิกความตกลงร่วมการรับรองระบบงานขององค์การระหว่างประเทศว่าด้วยการรับรองระบบงาน (International Accreditation Forum - IAF) และองค์การระหว่างประเทศว่าด้วยการประสานงานการรับรองระบบงานห้องปฏิบัติการ (International Laboratory Accreditation Cooperation – ILAC) ส่งผลให้การรับรองระบบงาน หน่วยรับรอง หน่วยตรวจ และห้องปฏิบัติการของไทยเป็นที่เชื่อถือและยอมรับจากนานาประเทศ เป็นประโยชน์ต่อระบบการรับรองของประเทศไทยโดยรวม และเป็นประโยชน์ต่อการเจรจาทําความตกลงให้มีการยอมรับร่วม (Mutual Recognition Agreement : MRA) กับประเทศคู่ค้ารวมถึงการทําข้อตกลงทางการค้า (Free Trade Agreement – FTA) กับต่างประเทศ ซึ่งเป็นการเพิ่มโอกาสในการแข่งขันของสินค้าและบริการของไทยในตลาดโลก
นายพิสิฐ รังสฤษฎ์วุฒิกุล เลขาธิการ สมอ. กล่าวเพิ่มเติมว่า IAF/ILAC ได้กําหนดให้วันที่ 9 มิถุนายน ของทุกปีเป็น “วันรับรองระบบงานโลก (World Accreditation Day)” ตั้งแต่ปี 2551 เพื่อสร้างความตระหนักถึงความสําคัญของการรับรองระบบงาน และขอความร่วมมือประเทศสมาชิกร่วมกันรณรงค์และส่งเสริมกิจกรรมด้านการรับรองระบบงานในวันดังกล่าวตามหัวข้อที่ IAF/ILAC กําหนดขึ้นในแต่ละปี โดยในปีนี้ได้กําหนดหัวข้อในการรณรงค์ คือ การรับรองระบบงานสร้างความเชื่อมั่นในการก่อสร้าง และสิ่งแวดล้อมสรรค์สร้าง (Accreditation : Delivering Confidence in Construction and the Built Environment) ซึ่งปัจจุบันภาคธุรกิจก่อสร้างมีความสําคัญต่อการพัฒนาเศรษฐกิจ มีการแข่งขันกันสูง เนื่องจากแนวโน้มการเพิ่มขึ้นของประชากรโลก ความต้องการการก่อสร้างและสาธารณูปโภคในด้านต่างๆ เพิ่มมากขึ้น มาตรฐานและการตรวจสอบ การรับรองระบบงาน และมาตรวิทยา จึงเป็นเครื่องมือทางการตลาดที่สามารถนําไปใช้สนับสนุนและสร้างความเชื่อมั่นทั้งในด้านคุณภาพของผลิตภัณฑ์และวัสดุก่อสร้าง ความปลอดภัยของสิ่งก่อสร้างและสาธารณูปโภค รวมทั้งผลกระทบต่อสิ่งแวดล้อมและความยั่งยืนของโครงการก่อสร้างต่างๆ ได้
“ในปีนี้พิเศษกว่าทุกปีที่ผ่านมา ซึ่งนอกจากจะมี 4 หน่วยงานที่ดําเนินกิจกรรมด้านการรับรองระบบงานของประเทศไทย ได้แก่ สมอ. กระทรวงอุตสาหกรรม กรมวิทยาศาสตร์บริการ กระทรวงวิทยาศาสตร์และเทคโนโลยี กรมวิทยาศาสตร์การแพทย์ กระทรวงสาธารณสุข และสํานักงานมาตรฐานสินค้าเกษตรและอาหารแห่งชาติ กระทรวงเกษตรและสหกรณ์ ร่วมกันจัดงานแล้ว ยังมีสถาบันมาตรวิทยาแห่งชาติได้เข้าร่วมจัดงานด้วย และได้ร่วมกันกําหนดหัวข้อในการรณรงค์ คือ “การรับรองระบบงานและมาตรวิทยาเพื่อการก่อสร้าง สิ่งแวดล้อม และการคมนาคม” โดยร่วมมือกันจัดงานสัมมนาเนื่องในวันรับรองระบบงานโลกขึ้น ในวันศุกร์ที่ 9 มิถุนายน 2560 ณ ห้องแกรนด์ไดมอนด์ บอลรูม อาคารอิมแพ็คฟอรั่ม ศูนย์แสดงสินค้าและการประชุมอิมแพ็ค เมืองทองธานี นนทบุรี เพื่อส่งเสริมกิจกรรมด้านการตรวจสอบและรับรองของประเทศไทย และให้ผู้เกี่ยวข้องทุกภาคส่วน ตระหนักถึงบทบาทและความสําคัญของการดําเนินงานด้านการตรวจสอบและรับรอง การรับรองระบบงาน และมาตรวิทยา รวมถึงการใช้ประโยชน์ในการสนับสนุนการก่อสร้าง และการคมนาคมด้วย ซึ่งสอดคล้องกับนโยบาย Thailand 4.0 ในบริบทของการตรวจสอบและรับรอง ที่มีเป้าหมายของการตรวจสอบรับรองครั้งเดียวเป็นที่ยอมรับทั่วโลก เพื่อให้การตรวจสอบของประเทศไทยเป็นที่ยอมรับในทุกภาคส่วน”
การจัดงานวันรับรองระบบงานโลกและวันมาตรวิทยาโลกในครั้งนี้ เลขาธิการ สมอ. เป็นประธานเปิดการสัมมนาและบรรยายพิเศษเรื่อง “การมาตรฐานเพื่อรองรับการก้าวไปสู่ประเทศไทย 4.0” นอกจากนี้ ยังมีการสาธิต “การทดสอบมาตรฐานระบบรางด้วยระบบ Smart Interactive Lab” ผ่าน VDO Conference โดย สถาบันวิจัยวิทยาศาสตร์และเทคโนโลยีแห่งประเทศไทย การเสวนา เรื่อง “การรับรองระบบงานและมาตรวิทยาเพื่อการก่อสร้าง สิ่งแวดล้อม และการคมนาคม” โดย สถาบันวิจัยวิทยาศาสตร์และเทคโนโลยีแห่งประเทศไทย สถาบันรับรองมาตรฐานไอเอสโอ สถาบันคุณวุฒิวิชาชีพ (องค์การมหาชน) บริษัท เอส จี เอส (ประเทศไทย) จํากัด กรมโยธาธิการและผังเมือง และสถาบันมาตรวิทยาแห่งชาติ การบรรยายพิเศษ เรื่อง “โครงสร้างพื้นฐานทางคุณภาพเพื่อการพัฒนาประเทศไทยสู่การเป็นศูนย์กลางการคมนาคมของอนุภูมิภาค” โดย ผู้อํานวยการสถาบันมาตรวิทยาแห่งชาติ รวมทั้งพิธีลงนามบันทึกความเข้าใจ จํานวน 3 ฉบับ ประกอบด้วย 1) เรื่อง การรับรองระบบงานหน่วยตรวจและหน่วยรับรองสถานประกอบการ ระหว่าง สํานักงานมาตรฐานผลิตภัณฑ์อุตสาหกรรม สํานักงานคณะกรรมการอาหารและยา และสํานักงานมาตรฐานสินค้าเกษตรและอาหารแห่งชาติ 2) เรื่อง ความร่วมมือด้านวิทยาศาสตร์เพื่อพัฒนางานพิสูจน์หลักฐานของประเทศไทย ระหว่างกรมวิทยาศาสตร์บริการ และสํานักงานพิสูจน์หลักฐานตํารวจ 3) เรื่อง ความร่วมมือด้านการพัฒนาระบบมาตรวิทยาสําหรับงานพิสูจน์หลักฐานของประเทศไทย ระหว่างสถาบันมาตรวิทยาแห่งชาติ และสํานักงานพิสูจน์หลักฐานตํารวจ